b'\n_START_ARTICLE_\nZaliv (revija)\n_START_PARAGRAPH_\nRevija Zaliv s podnaslovom Revija za knji\xc5\xbeevnost in kulturo je izhajala v Trstu od leta 1966 do 1990.\n_START_SECTION_\nUredni\xc5\xa1tvo\n_START_PARAGRAPH_\nV prvih letih delovanja so uredni\xc5\xa1ki odbor sestavljali Marko Kravos, Danijela Nedoh, Igor Tuta in Boris Pahor, Milan Lipovec pa je, ker je imel novinarsko izkaznico, prevzel vlogo odgovornega urednika. Lipovec, ki je delal v tiskarni, je revijo doma tudi tehni\xc4\x8dno urejal, jo po izidu tihotapil v Ljubljano in izvode osebno razna\xc5\xa1al naro\xc4\x8dnikom. Po letu 1975 sta revijo urejala Boris Pahor in Milan Lipovec, pomagala pa je tudi Pahorjeva \xc5\xbeena Radoslava Premrl. Najprej je revija izhajala \xc5\xa1tirikrat letno, od 1982 dalje samo enkrat, in sicer so bile \xc5\xa1tiri \xc5\xa1tevilke zdru\xc5\xbeene v zbornik. Do te Pahorjeve odlo\xc4\x8ditve ni pri\xc5\xa1lo zaradi finan\xc4\x8dnih te\xc5\xbeav, ampak zaradi pomanjkanja mlaj\xc5\xa1ega kadra, ki ga revija v \xc5\xa1estnajstih letih ni uspela pridobiti.\n_START_SECTION_\nNamen\n_START_PARAGRAPH_\nPahor je revijo bogatil s svojimi eseji, polemi\xc4\x8dnimi zapisi in dnevniki, pri tem pa so mu pomagali intelektualci iz zamejstva in Slovenije: Vlado Kresnik, Fran\xc4\x8dek Kri\xc5\xbenik, Viktor Bla\xc5\xbei\xc4\x8d, Pavle Merku, Franc Miklav\xc4\x8di\xc4\x8d, Josip Merku, Alojz Rebula, Jo\xc5\xa1t \xc5\xbdabkar in Ubald Vrabec. Veliko pozornosti je posve\xc4\x8dal nepriznanim evropskim narodnim skupnostim in se boril za demokrati\xc4\x8dno ureditev dru\xc5\xbebe, suverenost in samobitnost Slovencev znotraj SFRJ in svobodo umetni\xc5\xa1kega ustvarjanja. Opozarjal je na nenehno nevarnost fa\xc5\xa1izma, na slab polo\xc5\xbeaj slovenske skupnosti v Italiji in na slab odnos mati\xc4\x8dne domovine do zamejstva. Zaliv je dajal poudarek svobodni polemiki; dele\xc5\xbe revije za razvoj slovenske demokracije se premalo omenja.\n_START_SECTION_\nAfera Zaliv\n_START_PARAGRAPH_\nLeta 1974 je revija Zaliv ob Kocbekovi 70-letnici pripravila bro\xc5\xa1uro Edvard Kocbek, pri\xc4\x8devalec na\xc5\xa1ega \xc4\x8dasa. V njej sta Boris Pahor in Alojz Rebula objavila intervju z njim. Bro\xc5\xa1ura je bila objavljena marca 1975, kupiti pa jo je bilo mogo\xc4\x8de le v zamejstvu, saj je bila v Jugoslaviji prepovedana. Kocbek je v intervjuju odkrito spregovoril o pokolu domobrancev po 2. svetovni vojni na slovenskem ozemlju. Tako je v Sloveniji pri\xc5\xa1lo prvi\xc4\x8d po vojni do polemik o tej temi. Borisu Pahorju, avtorju vpra\xc5\xa1anj, so za nekaj let prepovedali vstop v Jugoslavijo, zaradi kriti\xc4\x8dnih prispevkov do politi\xc4\x8dnega vodstva v SRS pa sta bila na zapor obsojena sodelavca iz Slovenije Miklav\xc4\x8di\xc4\x8d in Bla\xc5\xbei\xc4\x8d. Kocbek je sodeloval tudi pri poimenovanju revije.'